**DEPARTAMENT D’ACCIÓ EXTERIOR, RELACIONS INSTITUCIONALS I TRANSPARÈNCIA**

DECRET XXX/2020, de ... de ..., pel qual s’aprova el reglament del Consell de la Catalunya Exterior

**Preàmbul**

L’article 13 de l’Estatut d’autonomia de Catalunya estableix que la Generalitat, en els termes establerts per la llei, ha de fomentar els vincles socials, econòmics i culturals amb les comunitats catalanes a l’exterior i els ha de prestar l’assistència necessària.

La Llei 8/2017, del 15 de juny, de la comunitat catalana a l’exterior, té per objecte regular el marc de les relacions de la Generalitat, les seves institucions i la societat de Catalunya amb els catalans residents a l’exterior, i amb els catalans i catalanes i les comunitats catalanes establerts fora del territori de Catalunya.

Per al compliment dels objectius plantejats en el marc d’aquesta Llei, s’estableixen els òrgans de relació amb les comunitats catalanes a l’exterior. En aquest sentit, l’article 21 de la Llei 8/2017 estableix que el Consell de la Catalunya Exterior és l’òrgan assessor i col·legiat de consulta i participació externa dels catalans i catalanes residents a l’exterior i de les comunitats catalanes a l’exterior i que un decret n’ha de regular el funcionament, l’organització, la composició i l’adscripció.

Amb aquest decret es materialitza el mandat de l’article 21 de la Llei 8/2017, en el sentit de desenvolupar reglamentàriament i recollir exhaustivament en una sola norma tots els aspectes relatius al Consell de la Catalunya Exterior, el seu funcionament, l’organització, la composició i la seva adscripció.

Aquest Decret s'ajusta als principis de bona regulació que estableix l'article 129 de la Llei 39/2015, d'1 d'octubre, del procediment administratiu comú de les administracions públiques, i també l'article 62 de la Llei 19/2014, del 29 de desembre, de transparència, accés a la informació pública i bon govern. S'adequa als principis de necessitat i eficàcia, ja que constitueix l'instrument adequat per donar resposta al desenvolupament dels articles 21 i 22 de la Llei 8/2017. Pel que fa al principi de proporcionalitat, la iniciativa conté la regulació imprescindible per atendre la necessitat que s’ha de cobrir. Quant al principi de transparència, des de l'inici de la tramitació s'ha permès accedir a tota la normativa vigent actualitzada, i també a la documentació duta a terme en el procés d'elaboració d'aquest Decret, per definir clarament els objectius i possibilitar la participació activa de la ciutadania en l'elaboració de la norma. Així mateix, d’acord amb el principi d’eficiència, les mesures de la norma proposada comporten un ús racional dels recursos públics que es destinen al Consell. Finalment, d’acord amb el principi de seguretat jurídica, aquest Decret és coherent amb l'ordenament jurídic i els mandats que incorpora s'adeqüen a la legislació vigent.

D’acord amb el que exposen els paràgrafs anteriors, a proposta del conseller d’Acció Exterior, Relacions Institucionals i Transparència, vist/d’acord amb el dictamen de la Comissió Jurídica Assessora i d'acord amb el Govern,

**Decreto:**

Article únic

Aprovar el Reglament del Consell de la Catalunya Exterior que s’insereix a continuació.

Disposició transitòria

En el termini de tres mesos des de la publicació d'aquest Decret, s’ha d’iniciar el procés per a la designació de les persones membres del Consell en representació de les comunitats catalanes a l’exterior.

Disposició derogatòria

Es deroguen les disposicions següents:

a) Decret 223/1996, de 12 de juny, de creació del Consell Assessor de les Comunitats Catalanes i del Cens Registral dels centres i agrupacions catalans al món.

b) Article 11 del Decret 118/1998, de 26 de maig, pel qual s’aprova el Reglament de relacions amb les comunitats catalanes de l’exterior.

c) Decret 357/2000, de 7 de novembre, de modificació del Decret 118/1998, de 26 de maig, pel qual s'aprova el Reglament de relacions amb les comunitats catalanes de l'exterior.

d) Decret 374/2004, de 7 de setembre, de modificació del Decret 223/1996, de 12 juny, de creació del Consell Assessor de les Comunitats Catalanes i del Cens Registral dels centres i agrupacions catalans al món.

Disposicions finals

Primera

Es revoquen els nomenaments de les persones membres del Consell de les Comunitats Catalanes així com els processis d’elecció de persones membres del Consell de la Catalunya iniciats amb anterioritat a la publicació d’aquest Decret, en la mesura que puguin encara tenir efectivitat.

Segona

Es faculta la persona titular del departament competent en matèria d’acció exterior de l’Administració de la Generalitat de Catalunya per dictar les disposicions necessàries per al desplegament d’aquest decret sobre l’organització i funcions del Consell de la Catalunya Exterior.

Tercera

Aquest Decret entra en vigor l'endemà de la seva publicació en el Diari Oficial de la Generalitat de Catalunya.

Barcelona, xx de xx de 2020

(signatura PT)

Bernat Solé i Barril

Conseller d'Acció Exterior, Relacions Institucionals i Transparència

**Reglament del Consell de la Catalunya Exterior.**

**Article 1 . Objecte, adscripció i règim jurídic**

1.1 L’objecte d’aquest Decret és la regulació del funcionament, organització, composició i l’adscripció del Consell de la Catalunya Exterior.

1.2 El Consell de la Catalunya Exterior està adscrit al departament competent en matèria d’acció exterior.

1.3 El Consell de la Catalunya Exterior es regeix pel que disposa la Llei 8/2017, del 15 de juny, de la comunitat catalana a l’exterior i pel que disposa aquest Decret, sense perjudici de la normativa vigent sobre els òrgans col·legiats de la Generalitat de Catalunya.

**Article 2. Finalitat**

El Consell de la Catalunya Exterior és l’òrgan assessor i col·legiat de consulta i participació externa dels catalans i catalanes residents a l’exterior i de les comunitats catalanes a l’exterior.

**Article 3. Funcions del Consell**

3.1 El Consell de la Catalunya Exterior té les funcions següents:

1. Presentar propostes al Govern sobre programes i accions relacionats amb els catalans i catalanes residents a l’exterior, i sobre les entitats constituïdes com a comunitats catalanes a l’exterior.
2. Elaborar informes, amb el suport de la unitat competent en matèria de suport a la Catalunya exterior del departament competent en matèria d’acció exterior, de l’estat i el seguiment de les polítiques públiques en matèria de suport a la Catalunya exterior.
3. Ser consultat sobre el reconeixement de noves comunitats catalanes a l’exterior.
4. Proposar la creació de comissions de treball sobre temes específics en relació a les comunitats catalanes a l’exterior.
5. Aprovar el reglament intern d’organització i funcionament.
6. Qualsevol altra funció que li sigui atribuïda per l'ordenament jurídic.

**Article 4. Composició i mandat**

4.1 El Consell de la Catalunya Exterior està integrat per:

a) Presidència: el president o presidenta de la Generalitat de Catalunya

b) Vicepresidència: la persona titular del departament competent en matèria d’acció exterior.

c) Vocalies:

c1) Un màxim de 6 vocals amb categoria de secretari/a general, director/a general, o càrrecs assimilats, en representació dels òrgans de l’Administració de la Generalitat competents en matèria d’acció exterior, migracions, cultura, educació, política lingüística i salut.

c2) 1 vocal en representació d’ACCIÓ

c3) 1 vocal en representació del Consell Interuniversitari de Catalunya (CIC)

c4) 1 vocal en representació de l’Institut Ramon Llull (IRLL)

c5) 1 vocal en representació de l’Institut Català de les Empreses Culturals (ICEC)

c6) Un màxim de 10 vocals en representació de les comunitats catalanes a l’exterior no virtuals, federacions de comunitats catalanes a l’exterior i comunitats catalanes virtuals, totes oficialment reconegudes, els quals es distribueixen de la manera següent:

* 3 vocals en representació de les comunitats catalanes no virtuals d’Europa.
* 2 vocals en representació de les comunitats catalanes no virtuals d’Amèrica del Sud.
* 2 vocals en representació de les comunitats catalanes no virtuals d’Amèrica Central, Mèxic i Carib, i d'Amèrica del Nord.
* 1 vocal en representació de les comunitats catalanes no virtuals de la resta del món.
* 1 vocal en representació de les federacions de comunitats catalanes a l’exterior.
* 1 vocal en representació de les comunitats catalanes virtuals.

4.2 Actuarà com a secretari o secretària del Consell la persona responsable de la unitat competent en matèria de suport a la Catalunya Exterior del departament competent en matèria d’acció exterior, que assisteix a les sessions amb veu però sense vot.

4.3 Puntualment, la presidència del Ple del Consell pot convidar a les sessions persones expertes en les matèries a tractar, que assisteixen amb veu però sense vot.

4.4 El president o la presidenta del Consell de la Catalunya Exterior designa les persones membres del Consell, per un període de 4 anys, transcorregut el qual caldrà dur a terme un nou procés d’elecció. El president o presidenta designarà també les persones suplents que les substitueixin en els casos d’absència, de vacant, de malaltia o per qualsevol altra causa justificada.

4.5 Els vocals en representació de les comunitats catalanes a l’exterior no virtuals, federacions de comunitats catalanes a l’exterior i comunitats catalanes virtuals oficialment reconegudes només podran ser escollits per a dos mandats consecutius. Així mateix, les persones membres que ho siguin per raó del seu càrrec quedaran supeditades a l’exercici d’aquest.

**Article 5. Procés d’elecció dels vocals en representació de les comunitats catalanes a l’exterior no virtuals, les federacions de comunitats catalanes a l’exterior i les comunitats catalanes virtuals**

5.1 Per poder ser vocal del Consell de la Catalunya Exterior en representació de les comunitats catalanes a l’exterior no virtuals, de les federacions de comunitats catalanes a l’exterior i de les comunitats catalanes virtuals caldrà ser membre d’una entitat oficialment reconeguda pel Govern de la Generalitat.

5.2 El servei competent en matèria de suport a la Catalunya Exterior del departament competent en matèria d’acció exterior coordina el procés d’elecció de les persones membres del Consell en representació de les comunitats catalanes a l’exterior, que vetllarà perquè es dugui a terme de manera democràtica i respectant, en la mesura del possible, la representació paritària d’homes i dones.

5.3 En el cas de les comunitats catalanes a l’exterior no virtuals, les persones que vulguin optar a l’elecció com a vocals en representació de l’àrea geogràfica a la qual pertanyin han de presentar la seva candidatura. D’entre aquestes, cada comunitat catalana a l’exterior no virtual pot votar una persona candidata de la seva àrea geogràfica encara que no sigui membre d’aquella comunitat. Per poder certificar que el procés de selecció s’ha dut a terme de conformitat amb criteris democràtics, cal aportar una acta signada per la persona representant legal de l’entitat.

5.4 En el cas de les federacions de comunitats catalanes a l’exterior, poden optar a l’elecció com a vocals les persones que pertanyin a una comunitat catalana a l’exterior, tant virtual com no virtual, membre d’una federació i presentin la seva candidatura. D’entre aquestes, cada comunitat catalana a l’exterior membre d’una federació pot votar una persona candidata en representació d’aquest col·lectiu. Per poder certificar que el procés de selecció s’ha dut a terme de conformitat amb criteris democràtics, cal aportar una acta signada per la persona representant legal de l’entitat.

5.5 En el cas de les comunitats catalanes virtuals, poden optar a l’elecció com a vocals les persones que pertanyin a una comunitat catalana virtual i presentin la seva candidatura. D’entre aquestes, cada comunitat catalana virtual a l’exterior pot votar una única persona candidata en representació d’aquest col·lectiu. Per a poder certificar que el procés de selecció s’ha dut a terme de conformitat amb criteris democràtics, cal aportar una acta signada per la persona representant legal de l’entitat.

5.6 En cas d’empat, es durà a terme una segona ronda de votació de les persones candidates que es trobin en situació d’empat de vots. Si l’empat persisteix, la unitat responsable en matèria de suport a la Catalunya Exterior del departament competent en matèria d’acció exterior proposarà la persona, per a la seva designació, en base als criteris de paritat, i no haver estat ja membre del Consell en mandats anteriors.

5.7 Les persones suplents seran designades entre les persones candidates que no hagin estat inicialment seleccionades, per ordre de puntuació i en el mateix nombre que persones titulars hi hagi per a cada àrea geogràfica o comunitat virtual.

**Article 6 Causes de cessament**

6.1 Les persones membres del Consell de la Catalunya Exterior cessaran pels motius següents:

1. En el cas de les persones membres que ho siguin per raó del seu càrrec, quan siguin cessades.
2. En el cas dels vocals en representació de les comunitats catalanes a l’exterior no virtuals, les federacions de comunitats catalanes a l’exterior i les comunitats catalanes virtuals:
   1. Per renúncia, la qual ha de ser expressa i comunicada a la presidència del Consell de la Catalunya Exterior.
   2. Per defunció, incapacitat o malaltia greu
   3. Per la pèrdua de condició de membres d’una comunitat catalana a l’exterior
   4. Per expiració del mandat.
   5. Per incompliment dolós i reiterat de les funcions previstes a l’article 9. El procediment per a determinar l’existència d’aquest incompliment serà regulat en el reglament orgànic que, a tal efecte, el Consell de la Catalunya Exterior pot aprovar. En tot cas, caldrà donar audiència a la persona afectada.
   6. Per la resta de casos previstos per la normativa reguladora dels òrgans col·legiats.

6.2 En el cas de cessament dels vocals titulars en representació de les comunitats catalanes a l’exterior no virtuals, les federacions de comunitats catalanes a l’exterior i les comunitats catalanes virtuals, es designaran com a vocals, fins esgotar el mandat, les persones suplents, de conformitat amb l’establert a l’article 5.7.

**Article 7. Funcionament del Consell**

7.1 El Consell de la Catalunya Exterior funciona en Ple o en comissions de treball.

7.2 El Ple està format per totes les persones membres.

7.3 El Ple del Consell de la Catalunya Exterior pot acordar la creació de comissions de treball, de caràcter permanent o no, per al tractament de qüestions específiques, i ha d’establir les persones membres, el seu àmbit de treball i el seu funcionament. A les comissions pot incorporar-se personal tècnic de l’Administració de la Generalitat de Catalunya o altres persones expertes en les matèries tractades objecte de la Comissió.

7.4 En allò no disposat en aquest decret, el Consell de la Catalunya Exterior pot aprovar reglaments interns d’organització i funcionament.

**Article 8 Funcions de la Presidència**

Les funcions de la persona que ocupa la Presidència són les següents:

a) Exercir la representació de l'òrgan.

b) Ordenar la convocatòria de les sessions ordinàries i extraordinàries.

c) Fixar l'ordre del dia de les sessions, tenint en compte, si escau, les peticions de la resta de membres formulades amb la suficient antelació.

d) Presidir les sessions i moderar el desenvolupament de les deliberacions i els debats.

e) Assegurar el compliment de les lleis.

f) Dirimir els empats amb el seu vot a l'efecte de l'adopció d'acords.

g) Suspendre les sessions per causa justificada.

h) Visar les actes de les reunions de l'òrgan.

i) Complir les altres funcions inherents al càrrec.

**Article 9 Funcions de la Secretaria**

Les funcions de la persona que ocupa la Secretaria són les següents:

a) Fer la convocatòria de les sessions per ordre de la Presidència.

b) Estendre l'acta de la sessió.

c) Tenir cura que es practiquin els actes de comunicació necessaris.

d) Estendre els certificats pertinents.

e) Custodiar i arxivar les actes.

f) Facilitar a les persones membres del Consell la informació necessària per a l'exercici de llurs funcions.

g) Vehicular la consulta prèvia al reconeixement d’una entitat com a comunitat catalana a l’exterior, federació de comunitats catalanes a l’exterior o comunitat catalana virtual.

h) Complir les altres funcions inherents al càrrec.

**Article 10 Funcions dels vocals del Consell de la Catalunya Exterior en representació de les comunitats catalanes a l’exterior no virtuals, federacions de comunitats catalanes a l’exterior i comunitats catalanes virtuals**

10.1 Les persones membres del Consell de la Catalunya Exterior escollides en representació de les comunitats catalanes a l’exterior no virtuals, federacions de comunitats catalanes a l’exterior i comunitats catalanes virtuals són les encarregades de traslladar al Ple del Consell totes les iniciatives adoptades per les entitats que representen.

10.2 A més, els hi corresponen les funcions següents:

1. Mantenir informades les entitats a les que representa dels acords i temes tractats a les reunions de l Consell.
2. Recollir propostes de les entitats que representa per ser tractades, si escau, en les reunions del Consell i proposar la seva incorporació a l’ordre del dia.
3. Proposar iniciatives de coordinació entre entitats per al desenvolupament d’activitats de forma conjunta entre elles.
4. En col·laboració amb el departament competent en matèria d'acció exterior, i previ acord del Ple del Consell, promoure iniciatives davant d'altres administracions públiques competents en matèries relacionades amb els catalans i catalanes residents a l'exterior o amb les entitats en les quals aquests s'organitzen, o iniciatives que considerin d'interès.

**Article 11 Convocatòria i sessions del Ple**

11.1 El Ple es reuneix en sessió ordinària una vegada a l’any. La persona titular de la Secretaria del Consell, per ordre de la Presidència, realitza la convocatòria, preferentment per mitjans electrònics.

La convocatòria s’ha de realitzar amb un mínim d’un mes d’antelació, i haurà de fixar l’ordre del dia, la data i l’hora, la forma i el lloc de realització, i s’ha d’acompanyar de la documentació necessària per a la deliberació i l’adopció d’acords. Si aquesta documentació no estigués disponible en el moment de realitzar-se la convocatòria, caldrà posar-la a disposició de les persones membres al més aviat possible i, en tot cas, almenys una setmana abans de la realització de la sessió ordinària.

11.2 La Presidència pot convocar sessions extraordinàries sempre que ho estimi necessari i, en tot cas, a petició motivada d’un nombre de vocals del Consell que representin la majoria absoluta de membres.

En tot cas, caldrà convocar de forma extraordinària el Consell per a ser consultat de forma prèvia al reconeixement de noves entitats. Aquesta consulta s’ha de realitzar per mitjans electrònics.

11.3 La forma de realització de les sessions serà preferentment a distància o mixta. Excepcionalment també poden celebrar-se sessions presencials per acord de la majoria absoluta de membres a proposta de la presidència.

11.4 La Secretaria del Consell de la Catalunya Exterior ha d’adoptar les mesures pertinents assegurar la identitat de les persones membres o les que les supleixin, per garantir la unitat de l’acte i donar suport a la presidència per assegurar el dispositiu físic, operatiu o tecnològic necessari per a la celebració efectiva de la sessió.

11.5 Per a la constitució vàlida del Ple, als efectes de la realització de les sessions, de les deliberacions i de la presa d’acords, cal la presència de les persones titulars de la Presidència o Vicepresidència i de la Secretaria o, si escau, de qui les substitueixin, i de la presència de la meitat, com a mínim, de les persones membres, sempre que incloguin almenys la meitat de les persones representants de les comunitats catalanes a l’exterior no virtuals, federacions i comunitats virtuals.

11.6 Les persones membres del Ple poden presentar esmenes, adicions o propostes alternatives fins a una setmana abans del començament de la sessió i, en tot cas, durant els tres dies posteriors a la recepció de la documentació de la sessió. Aquestes esmenes, adicions o propostes alternatives hauran de ser debatudes i votades en la sessió.

11.7 El Ple pot completar el seu règim de funcionament mitjançant l’aprovació d’un reglament intern.

**Article 12 Adopció d’acords i règim de votacions**

12.1 Els acords del Ple s’adopten per majoria simple i el vot de la persona que ocupa la Presidència dirimeix els empats.

12.2 El vot de les persones membres del Ple és personal i no delegable.

12.3 Les persones membres del Ple que fan constar en acta el seu vot contrari o la seva abstenció en relació amb un acord adoptat, resten exempts de la responsabilitat que se’n pugui derivar.

**Article 13 Actes de les sessions**

13.1 En l’acta s’han de fer constar les persones assistents, l’ordre del dia de la reunió, el lloc i el temps en què s’ha efectuat, els punts principals de les deliberacions, el contingut dels acords adoptats, el sentit dels vots, si escau, i, si una persona membre ho demana, una explicació succinta del seu parer.

13.2 El lloc de celebració de les sessions desenvolupades a distància, si no es preveu altrament, és la seu del departament competent en matèria d’acció exterior.

13.3 Les persones membres que discrepen de l’acord majoritari poden formular un vot particular per escrit a la Secretaria, en el termini de setanta dues hores des de la celebració de la sessió, el qual s’ha d’incorporar al text de l’acord.

13.4 El secretari o secretària del Consell, amb el vistiplau del president o presidenta, ha de signar l’acta, que s’ha d’aprovar en la mateixa sessió o en la següent.

13.5 Cal garantir que els vocals puguin accedir a les actes en format electrònic per consultar-hi el contingut dels acords adoptats.

**Article 14 Assignació de recursos**

14.1 El departament competent en matèria d’acció exterior donarà el suport necessari per al compliment de les funcions del Consell de la Catalunya Exterior. Aquesta funció, en cap cas, s’entén que comporta la creació de nous llocs de treball.

14.2 La participació en el Ple del Consell de la Catalunya Exterior o en les comissions de treball no genera cap tipus de dieta o indemnització a favor de les persones membres, sens perjudici del que regula l’apartat següent.

14.3 El departament competent en matèria d’acció exterior facilitarà a les persones representants de les comunitats catalanes a l’exterior no virtuals, federacions i comunitats virtuals els mitjans necessaris per a l’assistència a les sessions presencials del Ple del Consell o de les comissions.